Galterus, Dei gracia Senon. archiepiscopus, universis ad quos littere presentes pervenerint, salutem in Domino sempiternam. Noverint universi quod, cum, ex quorumdam devotione fidelium, nove religionis plantacio, in diocesi nostro, in loco qui dicitur Curia-Beate-Marie, infra fines parochie de Vilois, fuerit instituta, accedente ad hoc ejusdem loci presbiteri consensu, et in eodem loco per Dei graciam moniales sub regula et ordine Cisterciensi divino sint obsequio mancipate, nos, attendentes quod hujusmodi religionis nova plantacio, crescente devotione fidelium, possit et debeat in melius provehi in futurum, prefatum locum ad faciendam in eo abbatiam ad usus et consuetudines Cisterciensis ordinis, prout monasterium Sancti-Antonii Parisiensis ejusdem ordinis se habet, auctoritate metropolitana duximus imperpetuum confirmandum. Quod ut ratum et stabile permaneat, presentes litteras fecimus sigilli nostri karactere roborari. Actum, apud Vilois, anno Domini millesimo CCº vicesimo-quinto, mense augusto, in festo decollationis Sancti-Johannis-Baptiste.